2. melléklet
a Szervezeti és Működési Szabályzatról szóló

Berhida Város Önkormányzata kötelező és önként vállalt feladatainak felsorolása, melyek ellátása az Önkormányzat költségvetési szervein, vagy társuláson keresztül történik

Az Mötv-ben meghatározott alapfeladatokat az önkormányzat a következők szerint látja el:

1.1 Településfejlesztési, településrendezési feladatait a Berhidai Közös Önkormányzati Hivatal (a továbbiakban: Hivatal) döntéselőkészítő, végrehajtó tevékenységével látja el.
1.2 A Tervtanács munkájának szervezését, valamint a működésével kapcsolatos egyéb adminisztratív feladatokat a Hivatal látja el.

2. Településüzemeltetési feladatai körében:
a) A köztemetők kialakítása és fenntartásával kapcsolatos feladatok közül:
aa) a köztemetők fenntartását, működtetését, személyi és tárgyi feltételeinek biztosítását a Település Ellátó és Szolgáltató Szervezet (a továbbiakban: TESZ),
ab) a köztemető sírhely nyilvántartását és értékesítését a Hivatal útján látja el.
b) A közvilágítással kapcsolatos feladatok közül: 
ba) a közmű beruházások előkészítését, valamint azok koordinálását a Hivatal részvételével látja el. A Hivatal összefogja a közvilágítással kapcsolatos fejlesztési feladatokat, lebonyolítja az energiafejlesztéssel, bővítéssel kapcsolatos teendőket az Önkormányzat ellátási területén, valamint az intézményekben. 
bb) a közvilágítás tárgyi létesítményeinek üzemeltetésének koordinálását, hibabejelentések ügyintézését, a közszolgáltató kiválasztására pályázat előkészítését és lebonyolítását, a szerződés megkötését a TESZ közreműködésével látja el. 
c) A helyi közutak és tartozékainak fenntartásával kapcsolatban
ca) az út-híd beruházások, felújítások készítésére való javaslattétel, koordináció, az Önkormányzat tulajdonában lévő helyi közutak, azok műtárgyai és tartozékai kezelése körében az igazgatási jellegű feladatok közül a közutak műszaki, minőségi, forgalmi adatainak és forgalmi rendjének nyilvántartása, gyalogosátkelő, járda, gyalogút, kerékpárút, buszöböl, megállóhely kiépítésével kapcsolatos feladatok koordinálása, ellenőrzés és vizsgálatban való részvétel, rendkívüli eseményekhez kapcsolódó intézkedések, útkezelők közötti egyeztetésekben való részvétel feladatait a Hivatal, 
cb) az út-híd üzemeltetési és fenntartási munkák ütemezése, az úttest, a járda, a gyalogút, a kerékpárút állapotának ellenőrzése, megrongálódott közút kijavítása, veszélyre való figyelmeztetés és annak elhárítása, közúti jelzések épségének ellenőrzése, lakossági panaszok kivizsgálása, közút tisztántartása, a hóeltakarítás, síkosság elleni védekezéssel, vízelvezetéssel kapcsolatos feladatok ellátása, káresemények intézése, közúti területek kaszáltatási, fás növényzet gondozási munkáinak, irányítási feladatainak koordinációját a TESZ útján látja el. 
d) A közparkok és egyéb közterületek fenntartásával kapcsolatos feladatait a TESZ útján látja el.
e) A közterületek elnevezéséről és a házszámozás szabályairól szóló önkormányzati rendelet 9. § (1) bekezdése alapján a város közterületeinek elnevezését jegyzékbe kell foglalni. A változásokat naprakészen kell vezetni. Az utcanévjegyzéket, a műszaki nyilvántartást Hivatal hatósági feladatokat ellátó szervezeti egysége vezeti.

3. Az egészségügyi alapellátással, egészséges életmód segítésével kapcsolatos feladatok közül:
a) a védőnői ellátással kapcsolatos nyilvántartási, munkaügyi feladatokat, intézményfelújítási feladatainak koordinálását a Hivatal, védőnői intézmények karbantartási, üzemeltetési feladatait a TESZ útján, 
b) az alapellátáshoz kapcsolódó ügyeleti ellátást a Várpalotai Kistérség Többcélú Társulása keretén belül,
c) az egészségügyi alapellátásban részt vevő rendelők működtetési feladatait a TESZ útján látja el.

4. Környezet-egészségüggyel kapcsolatos feladatai körében:
a) köztisztaság, települési környezet tisztaságának biztosítását és a 
b) a város belterületén a teljes közterületi felületen a rágcsálómentesítést a TESZ útján biztosítja.

5. Óvodai ellátással kapcsolatos feladatokat:
a) a SÜNI Napközi-otthonos Óvoda fenntartásával, valamint a
b) Berhidai Köznevelési Társulás fenntartásában lévő HÉTSZÍNVIRÁG Napköziotthonos Óvoda és Bölcsőde útján látja el.

6. A kulturális szolgáltatások keretében:
a) a helyi közművelődési feladatok szervezéséről, koordinálásáról, közösségi tér biztosításáról és rendezvények lebonyolításáról, a nyilvános közkönyvtári feladatok ellátásáról, az előírt nyilvántartási és adatszolgáltatási tevékenység ellátásáról a Berhidai Művelődési Ház és Könyvtár és tagintézménye, a Petőfi Művelődési Ház és Könyvtár (8181 Berhida, Kossuth Lajos u.18.) valamint telephelye, a Petőfi Művelődési Ház és Könyvtár (8182 Berhida, Orgona út 2.) működtetése útján, 
b) a civil szervezetek támogatásának megállapításával, elszámolásával, ellenőrzésével a Hivatal útján gondoskodik.

7. A gyermekjóléti szolgáltatások és ellátások körében:
a) a gyermekek védelméről és a gyámügyi igazgatásról szóló törvényben foglalt család- és gyermekjóléti szolgálat feladatait a Berhidai Szociális Társulás (a továbbiakban: BSZT) útján, 
b) a gyermekek védelméhez kapcsolódó pénzbeli és természetbeni ellátást a Hivatal döntés-előkészítő, végrehajtó tevékenységével látja el, 
c) a másfél évet betöltött gyermekek bölcsődei napközbeni ellátásáról a Berhidai Köznevelési Társulás által fenntartott és irányított Hétszínvirág Óvoda és Bölcsőde többcélú intézmény útján gondoskodik.

8. A szociális ellátással kapcsolatos feladatok közül:
a) a személyes gondoskodást nyújtó ellátásokat a BSZT szervezeti keretein belül,
b) a pénzbeli és természetbeni szociális alapellátást a Hivatal döntés-előkészítésével, végrehajtásával, a kapcsolódó nyilvántartások vezetésével,
c) a szociális krízishelyzetbe került családok részére évente egy alkalommal természetbeni juttatásként 8 q tűzifa vagy 4 q fabrikett kiszállítását a TESZ közreműködésével, 
d) a települési lakhatási támogatásra jogosult személy lakókörnyezetének rendezettsége érdekében a szociális ellátásokról szóló önkormányzati rendeletben előírt szabályok betartásának ellenőrzését a Hivatal útján,
e) a szociális igazgatásról és szociális ellátásokról szóló törvényben foglalt étkeztetést, házi segítségnyújtást, családsegítést, nappali ellátást a BSZT által fenntartott Szolgálaton keresztül,
f) szociális kerekasztal munkájának előkészítése és végrehajtása, valamint a szociális ellátások tekintetében a szociális ellátások szabályozásáról szóló helyi rendeletben meghatározott önként vállalt feladataival kapcsolatos adminisztratív feladatokat a Hivatal szervezésével látja el.

9. Az önkormányzat lakás- és helyiséggazdálkodással kapcsolatos feladatait:

9.1 A Hivatal döntés-előkészítő, végrehajtó tevékenysége mellett, az üzemeltetési feladatokat a TESZ útján látja el. 

9.2 A lakások bérletéről, az elidegenítés szabályairól szóló önkormányzati rendelete alapján a lakás és helyiséggazdálkodással kapcsolatos – az önkormányzati szolgálati lakás bérbeadásának kivétellel - a bérbeadói feladatokat a TESZ látja el.

9.3 Az önkormányzat vagyonáról, a vagyonnal való gazdálkodás szabályairól szóló önkormányzati rendeletben, az ott meghatározott feladatokat a TESZ-en és a Hivatalon keresztül látja el.

10. Az utcai szociális munkát, a hajléktalan személyek ellátásával kapcsolatos feladatokat a BSZT-n keresztül biztosítja. 

11. Helyi környezet- és természetvédelmi, vízgazdálkodási, vízkár-elhárítási feladatait: 
a) a Hivatal döntés-előkészítő, végrehajtó tevékenységével, 
b) a TESZ szervezésében és koordinációjával látja el.

12. Honvédelemmel, polgári védelemmel, katasztrófavédelemmel kapcsolatos feladatait: 
a) a Hivatal szervezésében, 
b) a helyi közfoglalkoztatást a TESZ szervezésében és koordinációja mellett látja el.

13. Helyi adóval, gazdaságszervezéssel és a turizmussal kapcsolatos feladatokat 
a) a Hivatal döntés-előkészítő, végrehajtó közreműködésével, 
b) a Berhidai Művelődési Ház és Könyvtár a Berhida Város nevezetességeit, látnivalóit bemutató kiadványok, rendezvények szervezésével látja el.

14. A kistermelők, őstermelők számára – jogszabályban meghatározott termékeik – értékesítési lehetőségeinek biztosítását - a Bezerédi téren közterületfoglalással kapcsolatos döntés-előkészítést, végrehajtást, a díjak beszedését - a Hivatal útján látja el.

15. Sportfeladatok ellátását a tulajdonát képező sportlétesítmények fenntartásával és működtetési költségeinek vállalásával, sportszervezetekkel való együttműködéssel a TESZ szervezésével biztosítja.

16. A nemzetiségek jogainak érvényesülésével kapcsolatban a Berhidai Roma Nemzetiségi Önkormányzattal, valamint a Berhidai Német Nemzetiségi Önkormányzattal kötött megállapodás alapján biztosítandó irodahelyiséget a Berhidai Művelődési Ház és Könyvtár közreműködésével biztosítja. 

17. A hulladékgazdálkodási feladatokat, szilárd hulladék szelektív módon történő gyűjtését (kivéve üveg frakció, melyet hulladékszigetek fenntartásával biztosít) a Közép-Duna Vidéke Hulladékgazdálkodási Önkormányzati Társulás létrehozásával látja el oly módon, hogy a társulási megállapodásban meghatározott önkormányzati feladat és hatásköröket a Társulás számára átadja.

18. A települési szilárd hulladékkal kapcsolatos közszolgáltatásról szóló önkormányzati rendelet alapján évente két alkalommal, tavasszal és ősszel az ingatlanon nem rendszeresen képződő és a szabványosított gyűjtőedényben el nem helyezhető – nagyobb méretű hulladék elszállítására - lomtalanítást kell végezni. A lomtalanítás végrehajtását a Szolgáltató a TESZ vezetőjével történő előzetes egyeztetés és ütemezés szerint kell ellátni. 

19. Víziközmű-szolgáltatással kapcsolatos feladatok közül a közműves ivóvízellátással és a közműves szennyvízelvezetéssel és -tisztítással kapcsolatos víziközmű-szolgáltatási feladatok elvégzéséről, a víziközmű építésének, korszerűsítésének, üzemeltetésének koordinációját a TESZ útján látja el.

20. Kitüntetések, elismerések adományozásával kapcsolatos szervező, előkészítő feladatokat, nyilvántartás vezetését a Hivatal útján látja el. 

21. Nemzetközi kapcsolatok ápolását, Sepsibükkszád település önkormányzatával kötött testvértelepülési megállapodás alapján a Berhidai Közös Önkormányzati Hivatal útján látja el.
